Il-Kummissjoni Ewropea laqgħet il-progress li kisbu llum l-Istati Membri fir-rigward tat-titjib ferm meħtieġ f'kif taħdem is-sistema tat-Taxxa fuq il-Valur Miżjud (VAT) fl-UE. Fil-laqgħa tal-lum tal-ministri tal-finanzi tal-UE fil-Lussemburgu, intlaħaq qbil dwar għadd ta' kwistjonijiet f'dan il-qasam, li mistenni jgħin fil-funzjonament ta' kuljum tas-sistema tal-VAT tal-UE, li teħtieġ b'mod urġenti riformi aktar fil-fond. “Ċifri ġodda ppubblikati mill-Kummissjoni ftit tal-ġimgħat ilu juru li l-Istati Membri għadhom qegħdin jitilfu € 150 biljun ta' VAT kull sena. Il-punti ta' qbil li ntlaħqu llum huma pass ieħor lejn is-soluzzjoni ta' dik il-problema u lejn it-titjib tar-regoli tal-VAT. Wasal iż-żmien li nieħdu x-xoqqa f'moxtha u niftiehmu fuq soluzzjonijiet għall-iktar problemi fundamentali li s-sistema qiegħda taffaċċja llum il-ġurnata”, stqarr Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, wara li sar il-qbil. Il-miżuri li ntlaħaq qbil dwarhom illum jinkludu: ­- Regoli ġodda biex itejbu l-funzjonament ta' kuljum tas-sistema attwali tal-VAT sakemm tiġi implimentata l-istrateġija komprensiva ta' riforma tal-VAT. Dawn l-hekk imsejħa “soluzzjonijiet faċli” għandhom inaqqsu l-ispejjeż tal-konformità u jżidu ċ-ċertezza tad-dritt għan-negozji. Ladarba l-Parlament Ewropew ikun ippubblika r-rapport tiegħu dwar din il-kwistjoni, ir-regoli l-ġodda għandhom ikunu ġuridikament eżegwibbli sal-2020. - Miżura ġdida li tippermetti lill-Istati Membri jallinjaw ir-rati tal-VAT li jistabbilixxu għall-pubblikazzjonijiet elettroniċi — li bħalissa fil-biċċa l-kbira tal-Istati Membri jiġu intaxxati bir-rata standard — mar-reġim aktar favorevoli attwalment fis-seħħ għall-pubblikazzjonijiet stampati tradizzjonali. Id-deċiżjoni tal-lum hija l-aħħar pass biex jiġi żgurat li t-trattament differenti taż-żewġ prodotti — stampati u diġitali — isir xi ħaġa tal-passat. Dan il-ftehim jawgura tajjeb għad-diskussjonijiet li ġejjin dwar l-aktar proposta riċenti tal-Kummissjoni biex jiġi żgurat li l-Istati Membri jkollhom aktar flessibbiltà biex jistabbilixxu r-rati tal-VAT kif jidhrilhom li jkun l-aħjar. - L-adozzjoni formali ta' regoli ġodda għal skambju ta' aktar informazzjoni u għall-ixprunar tal-kooperazzjoni bejn l-awtoritajiet nazzjonali tat-taxxa u l-awtoritajiet tal-infurzar tal-liġi fil-qasam tal-frodi kriminali tal-VAT. L-informazzjoni u l-intelligence dwar il-VAT ta' gruppi organizzati involuti fil-każijiet l-aktar serji ta' frodi tal-VAT issa se jkunu sistematikament kondiviżi ma' korpi tal-infurzar tal-UE. Il-koordinazzjoni investigattiva mtejba bejn l-Istati Membri nfushom u ma' korpi tal-UE se tiżgura li din l-attività kriminali rapida tiġi traċċata u indirizzata aktar malajr u b'mod aktar effettiv. Barra minn dan, illum il-ministri adottaw formalment regoli msaħħa biex jiġu kkontrollati l-flussi illegali tal-flus fl-UE u 'l barra minnha. Din hija miżura ewlenija fil-ġlieda kontra l-finanzjament tat-terroriżmu. Bis-saħħa tal-adozzjoni formali tal-lum, se jkun hemm kontrolli tal-flus aktar stretti fuq in-nies li jidħlu jew joħorġu mill-UE b'EUR 10 000 jew aktar fi flus kontanti, filwaqt li l-awtoritajiet se jkunu jistgħu jaġixxu fuq ammonti ta' inqas minn EUR 10 000, li huwa l-limitu tal-flus li ma jridux jiġu ddikjarati, fejn ikun hemm suspetti ta' attività kriminali, u se jkunu jistgħu jestendu l-kontrolli doganali għall-flus kontanti li jintbagħtu bil-posta jew bi trasport tal-merkanzija, għall-kards imħallsa minn qabel u għal prodotti bażiċi prezzjużi bħad-deheb. Issa l-leġiżlazzjoni se tiġi ppubblikata f'Il-Ġurnal Uffiċjali tal-Unjoni Ewropea, u se tidħol fis-seħħ għoxrin jum wara*. Kuntest Is-sistema komuni tat-Taxxa fuq il-Valur Miżjud (VAT) taqdi rwol importanti fis-Suq Uniku tal-Ewropa. Il-VAT hija sors ewlieni ta' dħul li qed jikber fl-UE. Fl-2015 iġġenerat 'il fuq minn EUR 1 triljun, li jikkorrispondi għal 7 % tal-PDG tal-UE. Waħda mir-riżorsi proprji tal-UE hija wkoll ibbażata fuq il-VAT. Studji riċenti wrew li kull sena jintilfu madwar EUR 150 biljun fi dħul mill-VAT, minħabba problemi fil-ġbir tal-VAT u minħabba frodi tal-VAT. Il-miżuri li ġew miftiehma llum isegwu l-Pjan ta' Azzjoni dwar il-VAT lejn żona unika tal-VAT fl-UE mressaq f'April 2016, kif ukoll il-proposti tal-Kummissjoni għal riforma estensiva fis-sistema tal-VAT tal-UE mressqa f'Ottubru 2017. Issa jmiss lill-Istati Membri jieħdu passi u jiftiehmu kemm jista' jkun malajr fuq riforma ħafna usa' biex titnaqqas il-frodi tal-VAT fis-sistema tal-UE, kif ipproponiet il-Kummissjoni s-sena li għaddiet. Din l-ispinta l-ġdida mistennija ttejjeb u timmodernizza s-sistema kemm għall-gvernijiet kif ukoll għan-negozji, billi s-sistema ssir aktar b'saħħitha u billi l-kumpaniji jsibuha eħfef biex jużawha. Fl-istess nifs, din is-sena l-Kummissjoni pproponiet ukoll riformi ġodda biex l-Istati Membri jkunu jistgħu jistabbilixxu rati tal-VAT kif jidhrilhom li jkun l-aħjar. Għal aktar tagħrif Il-Pakkett tal-VAT għas-Suq Uniku Diġitali Il-Pjan ta' Azzjoni dwar il-VAT Stqarrija għall-istampa dwar il-kooperazzjoni amministrattiva Stqarrija għall-istampa dwar is-“soluzzjonijiet faċli” *Aġġornat fit-3/10/18 biex jiċċara punt proċedurali